  Виталий Пронин 12-тӥ январе вордскемез дырысен 100 ар тырмысал кылбурчилы но журналистлы Афанасий Васильевич Лужанинлы (Корепановлы). Удмурт литературае со пыриз кылбуръёсын, басняосын но поэмаосын.Анай-атаез крестьянъёс пӧлысь вал. Офонь но солэн 3 агай-вынъёсыз пичиысен дышизы но яратӥзы лыдӟиськыны. Гажано газетсы «Гудыри» вал.Эгра ёросысь Лужан гуртазы школа вылымтэ. Соин ик нырысетӥ-ньылетӥ классъёсы Офонь ветлӥз Николаевка гуртэ, витетӥ-сизьыметӥ классъёсы - Зурае но Дэбесэ. Глазовысь педтехникумез йылпумъяны ӧз кылды - бубиз кулӥз. Дышетӥсьёсты дасясь курсэз быдтыса, Афанасий Эгра ёросысь Чемошур гуртын дышетыны кутскиз. Соку ик газетэ гожъяськыны ӧдъяз.Быгатонлыксэ шӧдыса, сое ӧтизы «Удмурт коммуна» газетэ. Собере со ас мылкыд каремезъя кошкиз Горд Армие. 1933-тӥ арын армиысь бертыса, ужаз пӧртэм газетъёсын. Со дыре ик ӝытъёсы Удмурт пединститутын дышетскиз.Быдӟым ож аръёсы Афанасий Лужанин Ижысь гарнизонын служить кариз. 1944-тӥ-1950-тӥ аръёсы кивалтӥз Удмуртиысь Писательёслэн огазеяськонзылэн правлениеныз но ужаз УАССР-ысь Искусствоосъя управлениезлэн йырызлэн воштӥсез луыса. Кӧня ке ар тыршиз КПСС-лэн Удмурт обкомаз но Удмурт радиоын. Соку политикаен герӟаськем радиоверанъёсты дасялляз. Ӵапак со вакытэ мон радиое вуи. Озьы Афанасий Васильевичен огазьын ужаны кылдӥз. Со - ӝужыт, сӥльвиро, пальпотӥсь адями вал.Нош тодматскыны кылдӥз эшшо но азьлогес - Зура шор ёзо школаын дышетӥсьын ужась Лиза акае мыным кузьмаз «Удмурт хрестоматия». Со туж зӧк вал, отын удмурт писательёс туспуктэмъёсынызы ик сётэмын. Мон книгаез туж яратӥ - киысьтым ик ӧй куштылы кадь. Отын Афанасий Васильевичлэн но тусбуйыз но гожъямъёсыз печатламын вал. Бӧрысьгес, ачим педучилищеын дышетскыкум ни, Дэбес ёросысь Аргурт ураметӥ ортчыкумы, акае ик одӥгез корка шоры возьматӥз: татын, пе, Лужанинлэн вармумиз улэ. Нош кӧня ке мыныса, адӟытӥз на Чупчи шур сьӧрысь шайгуэз. Со, пе, осотовецъёслэн шайгузы. Кузь кыстӥськись Аргурт ульча кузя мынытозямы, со мыным мадиз поэмалэсь пуштроссэ. Собере возьматӥз Чупчилэсь одӥг интызэ - татын йӧ вылын ыбылӥзы Осотов командирез но солэсь 17 эшъёссэ.Возьматӥз Мера Сергейлэсь корказэ но кырыжам мунчозэ. Озьы со монэ каллен-каллен вуттӥз Лужанинлэн творчествоез дӥне. «Осотовецъёс» поэма мон понна одӥгез яратоноез луиз. Мон сое - ӟуч кылэ берыктэмзэ - «Золотые гусли» альманахысь но ӵем лыдӟылӥ. Малпалляй: Осотов - со зэмос фамилиен герой. Литературовед П. К. Поздеев гожъямъя мон гинэ озьы ӧвӧл малпаськем, лыдӟисьёс но озьы лыдъяллям.Бӧрысьгес, Е. В. Осотова дышетӥсь сярысь радиоверан но очерк дасякум, героиняе вераз, со поэмаысь Осотов командирлэн прототипез Тыловай черкогуртысь К. П. Леконцев вылэм шуыса.Со сяна, А. В. Лужанинлэн вань на «Мултан удмуртъёс», «Ӟырдась сюлэм» но «Тырмостэм кион» поэмаосыз, берыктӥз ӟуч кылысь удмурт кылэ М. Ю. Лермонтовлэсь «Пегась» поэмазэ.Лыдӟисьёслы Афанасий Васильевич тужгес тодмо басняосыныз, соос бордын со тужгес трос ужаз Быдӟым ож бырем бере. Нырысь-валысь соос печатласькизы газетъёсын, «Молот» журналын, огъя бичетъёсын. Бӧрысь соос нимаз книгаосын но потӥзы - «Кылбуръёс но басняос», «Басняос», «Бадяр но Кыйбоды», «Ӟускиос», «Пӧйшуръёс сярысь выжыкылъёс» но мукет.Басняосаз Лужанин кыре поттэ со вакытын улонысь тырмымтэосты, со дыре улӥсь адямиослэсь адӟемпотостэм выросъёссэс, сямъёссэс. Басняослэн нимъёссы ик шараяло, ма сярысь вераськон мыноз таяз яке мукетаз гожтэмын: «Уӵы но парсь», «Коӵо но сад», «Сюлмаськись лев», «Сизь кандидат», «Басня гожъясь арлан», «Кивалтӥсь гондыр» но мукет.Критикъёслэн чакламъёссыя, кылбурчилэн творчествоез сярысь гожъясьёс ичи ӧй вал. Соос пӧлын Роза но Даниил Яшинъёс, Семён Перевощиков, Гай Сабитов, Василий Широбоков, Виктор Шибанов но мукетъёс. А. Лужанин басняосаз уродэз сярысь вералляз ке но, троссэ серем улсын шараялляз, ноку но ӧрысьтыз ӧз пота. Лыдӟисьёс но критикъёс ӟеч дунъет сётылӥзы кылбуръёсызлы но. Гажась мылкыдын со гожъяз Чупчи но Кам палъёс сярысь. Шаер сярысь кылбуръёсын со паймымон кылъёсын буёлъёсын кадь суреда инкуазез. Соин ик, дыр, крезьчиос кырӟан но кылдытъязы солэн кылбуръёсызъя.Дэбесъёслэн «Байгурезь» нимо бӧляксы люкаськемзылы быдэ гимнэз сямен быдэсто «Бусъёсын шобырскизы» кырӟанэз. Со тодэ вайытэ вордскем интыоссэс, анай-атайёссэс, егит дыр эшъёссэс.Афанасий Васильевич Лужанинлы та югыт дуннеын кема улыны ӧз кылды - 54 арес гинэ. Озьы ке но ма быгатӥз - лэсьтӥз. Гожъямъёсыз, сямыз понна сое эшъёсыз гажазы. Тодам лыктэ Лужанинлэн вордскемез дырысен 75 арес тырмон ӝытэз радъян. 1987-тӥ арын 12-тӥ толшоре сое буре ваён дыръя эшъёсызлэсь верамъёссэс гожтӥ вал плёнка вылэ. Соку тросэз тодазы вайизы писательлэн калыкез гажамез, нимаз-нимаз адямиослэсь тырмымтэоссэс лэчыт алыны быгатэмез сярысь.Ӝытэз нуиз элькунысьтымы Писательёслэн огазеяськонзылэн соку тӧроез С. А. Самсонов. Со вераз, кызьы Афанасий Васильевич, кыӵе ке указ яке постановление потэ ке, соку ик кылбурен вазиськылӥз. Писательлэн улэмез сярысь та ӝытэ вераськиз Д. А. Яшин. Веранзэ со йылпумъяз пальпотыса. Дэбес ёросысь Аргурт, пе, осотовецъёслэн гинэ дорзы ӧвӧл. Аргурт кык удмурт писательёслы кышноос кузьмаз: Евдокия Николаевнаез - Лужанинлы но Роза Ивановнаез - Яшинлы.Радиокомитетын ӵош ужаменызы, оло, сямзы огкадьгем луэмен, Афанасий Васильевич туж эшъяськиз Гай Сабитович Сабитовен. Уката ик Сабитов, кивалтӥсьлэн воштӥсез луыса ужакуз, Лужанинэз уже но кутэм. Та ӝытэ со тодаз вайиз куд-ог учыръёсты но син шоры ӟеч-ӟеч пуктӥз эшезлэсь туссэ.Соку дыръя ай егитэсь В. Романов, П. Кубашев. А. Уваров, К. Ломагин шуныт кылъёсын тодазы вайизы А. Лужанинлэн егитъёслы мылысь-кыдысь юрттэмез сярысь:- Мынам улонам но со адскымон пытьы кельтӥз, - вераз соку В. Романов, - «Советской Удмуртие» нырысетӥ кылбурме поттыны дасякум, со юрттӥз. Афанасий Васильевич отын литконсультант вал. Сётӥ. Лыдӟиз. Собере пукон вылаз шонерскиз, шорам учкиз но «умой, но кык чурзэ тупатоно» шуиз.- Афанасий Васильевич, мон сое вить-куать пол тупатӥ ни, - шуисько.- Тодӥськод-а, Володь, - валэктэ Лужанин, - мон, Лермонтовлэсь «Пегась» поэмазэ берыктыкум, одӥг чурзэ дас тямыс пол тупатӥ.Со ӝытэ писательёс, эшсы сярысь туж шуныт кылъёс вераса, солэсь туссэ пуктӥзы, ӟеч суред кылдытӥзы. А. В. Лужанин улонэз яратӥсь, гажась адями вал. Соин буре вайыку, ӝож мылкыд ӧз шӧдӥськы - тросэз писатель сярысь пальпотыса веразы.Милитина ГАВРИЛОВА.  